b'\n_START_ARTICLE_\nPontiac GTO\n_START_SECTION_\nAp\xc5\xbevalga\n_START_PARAGRAPH_\nGTO buvo Pontiac mark\xc4\x97s in\xc5\xbeinieriaus, varikli\xc5\xb3 specialisto Russell Gee ir mark\xc4\x97s vyriausiojo dizainerio John De Lorean bendro darbo vaisius. Pirmajam mintis apie GTO model\xc4\xaf kilo Shane Wiser. 1963 met\xc5\xb3 prad\xc5\xbeioje, General Motors vadovyb\xc4\x97 i\xc5\xa1leido edikt\xc4\x85 draud\xc5\xbeiant\xc4\xaf mark\xc4\x99 ki\xc5\xa1tis \xc4\xaf automobili\xc5\xb3 lenktyni\xc5\xb3 pasaul\xc4\xaf. Tuo metu Pontiac mark\xc4\x97s reklama ir rinkodara buvo pla\xc4\x8diai paremti automobili\xc5\xb3 galia, lenktyn\xc4\x97s taip pat buvo svarbus reklamos strategijos komponentas, tad Jim Wangers pasi\xc5\xabl\xc4\x97 b\xc5\xabd\xc4\x85 kaip markei atgauti savo sen\xc4\x85j\xc4\x85 pozicij\xc4\x85, pereiti prie \xe2\x80\x9egatv\xc4\x97s\xe2\x80\x9c \xc4\xafvaizd\xc5\xbeio. D\xc4\x97l to netrukus prekyboje tur\xc4\x97j\xc4\x99s pasirodyti atnaujintas Pontiac Tempest modelis buvo paverstas \xc4\xaf \xe2\x80\x9eSuper Tempest\xe2\x80\x9c model\xc4\xaf, \xc4\xaf j\xc4\xaf vietoje planuoto 5,3 litr\xc5\xb3 variklio buvo \xc4\xafd\xc4\x97tas galingas 6,5 litr\xc5\xb3 Pontiac V8 variklis, kur\xc4\xaf naudojo didel\xc4\x97s klas\xc4\x97s Pontiac Catalina ir Pontiac Bonneville modeliai. Reklamuojant nauj\xc4\x85j\xc4\xaf Tempest model\xc4\xaf su ypa\xc4\x8d galingu varikliu, markei pavyko pritraukti galios ir grei\xc4\x8dio i\xc5\xa1tro\xc5\xa1kus\xc4\xaf jaunim\xc4\x85. (Ta pat\xc4\xaf pasteb\xc4\x97jo ir tuo metu koncerne Ford Motor Company dirb\xc4\x99s Lee Iacocca, kuris tuo metu kaip tik ruo\xc5\xa1\xc4\x97 Ford Mustang model\xc4\xaf)._NEWLINE_Pavadinim\xc4\x85 automobiliui sugalvojo De Lorean\xe2\x80\x99as, pasiskolindamas j\xc4\xaf nuo tuo metu ypa\xc4\x8d s\xc4\x97kmingo lenktyninio automobilio Ferrari 250 GTO. GTO buvo \xc5\xbeod\xc5\xbei\xc5\xb3 Gran Turismo Omologato trumpinys._NEWLINE_GTO techni\xc5\xa1kai sulau\xc5\xbe\xc4\x97 GM polis\xc4\x85 vidutin\xc4\x97s klas\xc4\x97s A-k\xc4\x97bulo automobiliams leid\xc5\xbeiant\xc4\xaf tur\xc4\x97ti ne galingesn\xc4\xaf kaip 5,4 litr\xc5\xb3 varikl\xc4\xaf, ta\xc4\x8diau GTO buvo tik u\xc5\xbe papildom\xc4\x85 kain\xc4\x85 galima Pontiac LeMans automobilio versija, o ne atskiras modelis, tad GTO koncepcija buvo patvirtinta gamybai. Pontiac mark\xc4\x97s generalinis vadybininkas Elliot \xe2\x80\x9ePete\xe2\x80\x9c Estes patvirtino model\xc4\xaf gamybai, nors pardavim\xc5\xb3 vadybininkas Frank Bridge teig\xc4\x97 kad modelis neras sau vietos rinkoje ir reikalavo limituoti \xc5\xa1i\xc5\xb3 modeli\xc5\xb3 gamyb\xc4\x85 iki 5 000 vienet\xc5\xb3. Jai modelis b\xc5\xabt\xc5\xb3 nenusisek\xc4\x99s Estes, gal\xc4\x97jo gauti oficial\xc5\xb3 papeikim\xc4\x85, ta\xc4\x8diau GTO tapo ypa\xc4\x8d s\xc4\x97kmingu.\n_START_SECTION_\n1964\n_START_PARAGRAPH_\nPirmasis Pontiac GTO buvo u\xc5\xbe papildom\xc4\x85 kain\xc4\x85 parduodama Pontiac LeMans automobilio versija, galima 2-dur\xc5\xb3 kup\xc4\x97, hardtopo ir kabrioleto k\xc4\x97bulu. \xc5\xbdmon\xc4\x97s nor\xc4\x97j\xc4\x99 \xc4\xafsigyti \xc5\xa1i\xc4\x85 automobilio versij\xc4\x85, tur\xc4\x97jo sumok\xc4\x97ti papildomus 296 JAV dolerius, u\xc5\xbe kuriuos gaudavo 6,4 litr\xc5\xb3 (389 kubini\xc5\xb3 coli\xc5\xb3) V8 varikl\xc4\xaf, turint\xc4\xaf 325 AG (242 kW) esant 4800 apsisukim\xc5\xb3 per minut\xc4\x99, Carter AFB 4-bareli\xc5\xb3 karbiuratori\xc5\xb3, du i\xc5\xa1metimo vamzd\xc5\xbeius, chromuotus vo\xc5\xbetuv\xc5\xb3 dangtelius, sankabos disko au\xc5\xa1intuv\xc4\x85, automobilio grindyse \xc4\xaftaisyt\xc4\x85 3-pavar\xc5\xb3 mechanin\xc4\x99 transmisij\xc4\x85 su Hurst firmos svirtimi, didesn\xc4\xaf priekin\xc4\x97s atramos skersin\xc4\xaf, platesnes 7,50 x 14 padangas, ant kapoto \xc4\xaftaisytas oro pa\xc4\x97mimo angas, bei GTO \xc5\xbeenkliukus. \xc4\xaesigijus GTO versijos paket\xc4\x85, u\xc5\xbe papildom\xc4\x85 kain\xc4\x85 automobil\xc4\xaf buvo galima \xc4\xafsigyti su 4-pavar\xc5\xb3 mechanin\xc4\x99 transmisij\xc4\x85, 2-pavar\xc5\xb3 automatin\xc4\x99 transmisij\xc4\x85, bei dar galingesn\xc4\xaf Tri-Power varikl\xc4\xaf turint\xc4\xaf 348 AG (260 kW), metallic b\xc5\xabgninius stabd\xc5\xbeius, LSD diferencial\xc4\x85, galingesn\xc4\x99 au\xc5\xa1inimo sistem\xc4\x85, geresnio valdymo paket\xc4\x85 ir \xc4\xafvairi\xc5\xb3 gali\xc4\x85 ir patogum\xc4\x85 suteikian\xc4\x8di\xc5\xb3 aksesuar\xc5\xb3. Su visais \xc4\xafmanomais privalumais automobilis kainuodavo apie 4 500 doleri\xc5\xb3 ir sv\xc4\x97r\xc4\x97 apie 1 600 kilogram\xc5\xb3._NEWLINE_Viename i\xc5\xa1 pastaraisiais metais Car Life \xc4\xafvykdyt\xc5\xb3 test\xc5\xb3, automobilis naudojo Tri-Power varikl\xc4\xaf, bei 4-pavar\xc5\xb3 mechanin\xc4\x99 transmisij\xc4\x85. Testo metu automobilis nuo 0 iki 97 km/h \xc4\xafsib\xc4\x97g\xc4\x97jo per 6,6 sekundes, o ketvirt\xc4\xaf mylios \xc4\xafveik\xc4\x97 per 14,8 sekund\xc4\x97s, pasiekdamas 158 km/h greit\xc4\xaf. Kaip ir dauguma testuotoj\xc5\xb3 \xe2\x80\x9eCar Life\xe2\x80\x9c kritikavo l\xc4\x97ta automobilio valdym\xc4\x85 ir nepakankamus b\xc5\xabgninius stabd\xc5\xbeius, kurie buvo nepakit\xc4\x99 nuo \xc4\xafprasto Tempest modelio. \xc5\xbdurnalas Car and Driver \xc4\xafsiv\xc4\x97l\xc4\x97 \xc4\xaf gin\xc4\x8dus, kai viename i\xc5\xa1 j\xc5\xb3 apra\xc5\xa1yt\xc5\xb3 test\xc5\xb3, GTO naudodamas plok\xc5\xa1\xc4\x8dias lenktynines padangas ketvirt\xc4\xaf mylios \xc4\xafveik\xc4\x97 per 12,8 sekund\xc4\x97s pasiekdama 179 km/h greit\xc4\xaf, manoma jog testuose dalyvav\xc4\x99s automobilis naudojo \xe2\x80\x9eBobcat\xe2\x80\x9c tuningo paket\xc4\x85, ta\xc4\x8diau v\xc4\x97liau \xc5\xbeurnalas patvirtino, kad j\xc5\xb3 testuose naudotas automobilis tur\xc4\x97jo 6,9 litr\xc5\xb3 (421) varikl\xc4\xaf, kuris u\xc5\xbe papildom\xc4\x85 kain\xc4\x85 buvo galimas didel\xc4\x97s klas\xc4\x97s Pontiac modeliuose._NEWLINE_Prasid\xc4\x97jus gamybai, iki 1964 kalendorini\xc5\xb3 met\xc5\xb3 buvo parduota apie 10 000 GTO automobili\xc5\xb3, i\xc5\xa1 viso, si\xc5\xb3 met\xc5\xb3 modelio automobili\xc5\xb3 buvo parduota\xc2\xa0\xe2\x80\x93 32 450.\n_START_SECTION_\nBobcat\n_START_PARAGRAPH_\n7-ajame de\xc5\xa1imtmetyje, Royal Pontiac automobili\xc5\xb3 servisas \xc4\xafsik\xc5\xabr\xc4\x99s Mi\xc4\x8digano valstijoje, si\xc5\xablydavo 6,4 litr\xc5\xb3 Pontiac 389 variklio tuningo paket\xc4\x85 pavadinimu \xe2\x80\x9eBobcat\xe2\x80\x9c. Did\xc5\xbeioji dalis \xc5\xa1i\xc5\xb3 tiuninguot\xc5\xb3 varikli\xc5\xb3, buvo \xc4\xafd\xc4\x97ti \xc4\xaf GTO modelius. Bobcat paketo pagalba automobilis nuo 0 iki 97 km/h \xc4\xafsib\xc4\x97g\xc4\x97davo per 4,6 sekund\xc4\x97s (Tokiu pa\xc4\x8diu grei\xc4\x8diu \xc4\xafsib\xc4\x97g\xc4\x97ja netiuninguotas 2005-06 met\xc5\xb3 GTO modelis su automatine grei\xc4\x8dio d\xc4\x97\xc5\xbee).\n_START_SECTION_\n1965\n_START_PARAGRAPH_\n1965 kalendoriniams metams buvo atnaujinta Tempest automobili\xc5\xb3 linija, tarp j\xc5\xb3 ir GTO modelis. Automobilis pailg\xc4\x97jo 7,9\xc2\xa0cm, ta\xc4\x8diau rat\xc5\xb3 baz\xc4\x97s ir automobilio interjero matmenys i\xc5\xa1liko tokie patys. Automobilis gavo naujus vertikalius priekinius \xc5\xbeibintus. Automobilio svoris padid\xc4\x97jo 45\xc2\xa0kg, tod\xc4\x97l beveik 15\xc2\xa0% buvo padidinti automobilio stabd\xc5\xbeiai. Naujasis modelis tur\xc4\x97jo atnaujint\xc4\x85 panel\xc4\x99, u\xc5\xbe 80,08 doleri\xc5\xb3 mokest\xc4\xaf buvo galima u\xc5\xbesisakyti ralio tipo matavimo prietais\xc5\xb3 rinkin\xc4\xaf, kuris buvo komplektuojamas su ai\xc5\xa1kesniu tachometru, bei tepalo spaudimo matuokliu._NEWLINE_6,4 litr\xc5\xb3 (389) variklis buvo kiek patobulintas, d\xc4\x97l to variklio su baziniu 4-bareli\xc5\xb3 karbiuratoriumi galia padid\xc4\x97jo iki 335AG (250 kW) esant 5 000 rpm. Tri-Power variklio galia padid\xc4\x97jo iki 360 AG (268 kW) esant 5 200 rpm, ta\xc4\x8diau pastarojo variklio ((574 N\xc2\xb7m) esant 3 600 rpm) sukimo momentas buvo kiek ma\xc5\xbeesnis nei bazinio ((584 N\xc2\xb7m) esant 3 200 rpm). Transmisij\xc5\xb3 a\xc5\xa1ies santykis i\xc5\xa1liko toks pat._NEWLINE_\xc5\xbdurnalas Car Life testavo automobil\xc4\xaf su Tri-Power varikliu, bei populiariausiais privalumais (4-pavar\xc5\xb3 mechanine transmisija, vairo stiprintuvu, metallic stabd\xc5\xbeiais, ralio padangomis, 4,11 diferencialu, bei ralio tipo prietais\xc5\xb3 skyd\xc5\xb3), automobilio kaina siek\xc4\x97 3 643,79 dolerius. Automobil\xc4\xaf testavo du \xc5\xbemon\xc4\x97s, kuri\xc5\xb3 geriausias pas\xc4\x97kas rezultatas buvo 0-97 km/h per 5,8 sekund\xc4\x97s, ketvirt\xc4\xaf mylios automobilis \xc4\xafveik\xc4\x97 per 14,5 sekund\xc4\x97s, pasiekdamas 182,4 km/h maksimal\xc5\xb3 greit\xc4\xaf esant 6 000 rpm (raudonai linijai). \xc5\xbdurnalo Motor Trend testuotas sunkesnis kabrioletas su 2-pavar\xc5\xb3 automatine transmisija 0-97 km/h \xc4\xafsib\xc4\x97g\xc4\x97jo per 7 sekundes, o ketvirt\xc4\xaf mylios \xc4\xafveik\xc4\x97 per 16,1 sekund\xc4\x97s, pasiekdamas 142,4 km/h greit\xc4\xaf. Automobiliai ir toliau buvo kritikuojami d\xc4\x97l savo l\xc4\x97to valdymo ir nepakankam\xc5\xb3 stabd\xc5\xbei\xc5\xb3._NEWLINE_1965 met\xc5\xb3 modelio rinkodarai bei reklamai buvo skirta daugiau d\xc4\x97mesio, tod\xc4\x97l parduot\xc5\xb3 automobili\xc5\xb3 skai\xc4\x8dius padvigub\xc4\x97jo. I\xc5\xa1 viso buvo parduota 75 342 automobiliai.\n_START_SECTION_\n1966\n_START_PARAGRAPH_\n1966 metams Pontiac vidutin\xc4\x97s klas\xc4\x97s automobili\xc5\xb3 linija buvo dar kart\xc4\x85 atnaujinta, automobiliai tapo kiek apvalesni, j\xc5\xb3 dizainas prad\xc4\x97jo priminti \xe2\x80\x9eCoca-Cola buteliuko\xe2\x80\x9c form\xc4\x85, buvo atnaujinta automobilio galin\xc4\x97 dalis, automobilis ne\xc5\xbeymiai pailg\xc4\x97jo ir paplat\xc4\x97jo, ta\xc4\x8diau rat\xc5\xb3 baz\xc4\x97 v\xc4\x97l liko nepakitusi, beveik nepakito ir automobilio svoris. GTO tapo atskira modeli\xc5\xb3 serija, automobilis tur\xc4\x97jo unikalias groteles, bei galinius \xc5\xbeibintus, buvo galima kup\xc4\x97 su \xc5\xa1onin\xc4\x97mis atramomis, hartopo, bei kabrioleto, k\xc4\x97bulu. GTO gavo pirm\xc4\x85sias automobili\xc5\xb3 pramon\xc4\x97je plastikines groteles, kurios pakeit\xc4\x97 ankstesniuose modeliuose naudotas metalines. Naujos auk\xc5\xa1tesn\xc4\x97s ir plonesn\xc4\x97s s\xc4\x97dyn\xc4\x97s suteik\xc4\x97 daugiau komforto, u\xc5\xbe papildom\xc4\x85 kain\xc4\x85 buvo galima \xc4\xafsigyti reguliuojamus galvos atlo\xc5\xa1us. Buvo atnaujinta automobilio panel\xc4\x97, degimo spynel\xc4\x97 nuo tolimo kair\xc4\x97s pus\xc4\x97 kra\xc5\xa1to buvo perkelta \xc4\xaf de\xc5\xa1in\xc4\x99 vairo kolonos pus\xc4\x99._NEWLINE_Varikli\xc5\xb3 pasirinkimas i\xc5\xa1liko toks pat kaip ir ankstesniais metais. Atsirado galimyb\xc4\x97 automobil\xc4\xaf u\xc5\xbesisakyti su retu XS variklio pasirinkimu, manoma, kad toki\xc5\xb3 automobili\xc5\xb3 buvo pagaminta apie 35, \xc4\xaf dar 300 automobili\xc5\xb3 SX pasirinkim\xc4\x85 \xc4\xafdieg\xc4\x97 servisai._NEWLINE_GTO pardavimai i\xc5\xa1augo iki 96 946 automobili\xc5\xb3, tai buvo did\xc5\xbeiausias metinis paradavim\xc5\xb3 skai\xc4\x8dius modelio istorijoje.\n_START_SECTION_\n1967\n_START_PARAGRAPH_\n1967 met\xc5\xb3 modelis sulauk\xc4\x97 keli\xc5\xb3 kosmetini\xc5\xb3 pakeitim\xc5\xb3, buvo atnaujinti automobilio galiniai \xc5\xbeibintai, prekyboje pasirod\xc4\x97 Rally II padangos, bei kiek pakeista GTO emblem\xc5\xb3 i\xc5\xa1d\xc4\x97stymo tvarka._NEWLINE_Taip pat buvo atlikti keli mechaniniai pakeitimai, Tri-Power karbiuratoriaus sistema buvo pakeista \xc4\xaf Rochester Quadrajet 4-bareli\xc5\xb3 karbiuratori\xc5\xb3. 6,4 litr\xc5\xb3 (389) variklio darbinis t\xc5\xabris buvo padidintas 104,7\xc2\xa0mm ir variklio kubinis t\xc5\xabris tapo 6,6 l (400). 400-asis variklis buvo galimas trijose modelio versijose: ekonomin\xc4\x97je, standartin\xc4\x97je ir padidinto galingumo. Ekonominis variklis vietoje Quadrajet naudojo 2-bareli\xc5\xb3 karbiuratori\xc5\xb3, su kuriuo variklis i\xc5\xa1gaudavo 255 AG (190 kW) esant 4400 rpm. Standartinis variklis i\xc5\xa1gaudavo 335 AG (250 kW) esant 5000 rpm, bei auk\xc5\xa1\xc4\x8diausi\xc4\x85 sukimo moment\xc4\x85 i\xc5\xa1 vis\xc5\xb3 trij\xc5\xb3 varikli\xc5\xb3\xc2\xa0\xe2\x80\x93 598 N\xc2\xb7m esant 3400 rpm. Galingiausias variklis i\xc5\xa1gaudavo 360 AG (270 kW) esant 5100 rpm ir 594 N\xc2\xb7m sukimo moment\xc4\x85 esant 3600 rpm. 1967 met\xc5\xb3 modelio GTO tur\xc4\x97jo atitikti naujus JAV federalinius saugumo standartus, o Kalifornijos valstijoje parduodami GTO modeliai dar ir naujus i\xc5\xa1metam\xc5\xb3 duj\xc5\xb3 kontrol\xc4\x97s standartus._NEWLINE_2-pavar\xc5\xb3 automatin\xc4\x97 transmisija buvo pakeista \xc4\xaf 3-pavar\xc5\xb3 Turbo-Hydramatic TH-400 transmisij\xc4\x85. TH-400 naudojo Hurst firmos pavar\xc5\xb3 perjungimo svirt\xc4\xaf, pavadinimu \xe2\x80\x9ejo/jos svirtimi\xe2\x80\x9c, kuri leido automatin\xc4\xaf pavar\xc5\xb3 perjungim\xc4\x85 Drive re\xc5\xbeime, perjungti \xc4\xaf mechanin\xc4\xaf re\xc5\xbeim\xc4\x85. U\xc5\xbe papildom\xc4\x85 kain\xc4\x85 atsirado galimybe u\xc5\xbesisakyti priekinius diskinius stabd\xc5\xbeius_NEWLINE_1967 metais buvo parduoti 81 722 GTO automobiliai.\n_START_SECTION_\n1968\n_START_PARAGRAPH_\n1968 kalendoriniams metams General Motors atnaujino savo A platform\xc4\x85. Ank\xc4\x8diau buvusi 2921 milimetro ilgio rat\xc5\xb3 baz\xc4\x97 suma\xc5\xbe\xc4\x97jo iki 2845\xc2\xa0mm. Bendras automobilio ilgis suma\xc5\xbe\xc4\x97jo 15 centimetr\xc5\xb3, GTO tapo 15\xc2\xa0mm \xc5\xbeemesnis, ta\xc4\x8diau bendras automobilio svoris padid\xc4\x97jo 34 kilogramais. Vertikal\xc5\xabs automobilio \xc5\xbeibintai buvo pakeisti \xc4\xaf priekin\xc4\x97se grotel\xc4\x97se integruotus horizontalius. Dauguma GTO modeli\xc5\xb3 buvo u\xc5\xbesakyti su u\xc5\xbedaromais priekiniais \xc5\xbeibintais, kurie buvo si\xc5\xablomi u\xc5\xbe papildom\xc4\x85 52,66 doleri\xc5\xb3 kain\xc4\x85. Tradicin\xc4\x97 kapoto viduryje \xc4\xaftaisyta oro pa\xc4\x97mimo anga buvo pakeista \xc4\xaf dvi atskiras ma\xc5\xbeesnes angas, kurios buvo \xc4\xaftaisytos abiejose kapoto pus\xc4\x97se. Dar didesn\xc4\x97 naujov\xc4\x97 buvo k\xc4\x97bulo spalvos priekinis bamperis, kuris buvo kuriamas sugerti sm\xc5\xabg\xc4\xaf nepaliekant nuolatin\xc4\x97s deformacijos, esant ma\xc5\xbeam grei\xc4\x8diui. Pontiac pla\xc4\x8diai i\xc5\xa1reklamavo \xc5\xa1\xc4\xaf privalum\xc4\x85, reklam\xc5\xb3 metu bamperis netgi b\xc5\xabdavo dau\xc5\xbeomas plaktuku, taip demonstruojant jo atsparum\xc4\x85 deformacijai. \xc5\xa0io bamperio buvo galima ir atsisakyti, tokiu b\xc5\xabdu automoblis b\xc5\xabdavo gaminamas su chromuotu bamperiu ir Le Mans modelio grotel\xc4\x97mis, ta\xc4\x8diau \xc5\xa1i kombinacija nebuvo populiari. Naujojo GTO modelio dizainas dar labiau pabr\xc4\x97\xc5\xbe\xc4\x97 Coca-Cola buteliuko formas._NEWLINE_Pasirenkami varikliai i\xc5\xa1liko nepakit\xc4\x99 nuo 1967 met\xc5\xb3, ta\xc4\x8diau bazinio variklio galia i\xc5\xa1augo iki 350 AG (261 kW) esant 5 000 rpm. Met\xc5\xb3 vidutyje Ram Air, pakeit\xc4\x97 Ram Air II paketas. \xc5\xa0i\xc5\xb3 met\xc5\xb3 GTO buvo paskutiniai tur\xc4\x97j\xc4\x99 ventiliacijos langelius vairuotojo ir keleivio durel\xc4\x97se._NEWLINE_Siekiant \xc5\xa1varesn\xc4\x97s automobilio i\xc5\xa1vaizdos, GTO tur\xc4\x97jo pirmuosius \xc5\xa0iaur\xc4\x97s Amerikoje u\xc5\xbe kapoto dang\xc4\x8dio pasl\xc4\x97ptus valytuvus, kuriuos anks\xc4\x8diau buvo pristat\xc4\x99s brit\xc5\xb3 koncernas British Leyland savo Austin ir Triumph modeliuose. Dar vienas populiarus pasirinkimas, pasirod\xc4\x99s dar 1967 metais, buvo ant kapoto dang\xc4\x8dio \xc4\xaftaisytas tachometras, kuris nakt\xc4\xaf b\xc5\xabdavo ap\xc5\xa1vie\xc4\x8diamas. Buvo galima u\xc5\xbesisakyti ir \xc4\xaf panel\xc4\x99 integruot\xc4\x85 tachometr\xc4\x85, ta\xc4\x8diau \xc4\xaf kapot\xc4\x85 \xc4\xaftaisomas buvo tap\xc4\x99s tarsi simbolis._NEWLINE_Hot Rod atliko standartinio modelio su 4-pavar\xc5\xb3 transmisij\xc4\x85 test\xc4\x85, kuriuo metu automobilis ketvirt\xc4\xaf mylios \xc4\xafveik\xc4\x97 per 14,7 sekund\xc4\x97s, pasiekdamas 156 km/h ir b\xc5\xabdamas be joki\xc5\xb3 privalum\xc5\xb3 u\xc5\xbe papildom\xc4\x85 kain\xc4\x85. \xc5\xbdurnalas Motor Trend atliko test\xc4\x85 su Ram Air paket\xc4\x85 turin\xc4\x8diu automobiliu, kuris ketvirt\xc4\xaf mylios \xc4\xafveik\xc4\x97 per 14,45 sekund\xc4\x97s, pasiekdamas 158,0 km/h ir standartiniu GTO turin\xc4\x8diu Turbo-Hydramatic transmisij\xc4\x85, pastarasis ketvirt\xc4\xaf mylios \xc4\xafveik\xc4\x97 per 15,93 sekund\xc4\x97s, pasiekdamas 142,1 km/h._NEWLINE_Automobilis tur\xc4\x97damas stipri\xc4\x85 konkurencij\xc4\x85, tiek i\xc5\xa1 GM, tiek i\xc5\xa1 Ford, Dodge ir Plymouth pus\xc4\x97s sugeb\xc4\x97jo laim\xc4\x97ti \xc5\xbeurnalo Motor Trend met\xc5\xb3 automobilio titul\xc4\x85 ir i\xc5\xa1laikyti gan ger\xc4\x85 pardavim\xc5\xb3 skai\xc4\x8di\xc5\xb3\xc2\xa0\xe2\x80\x93 87 684 (Tai buvo antri s\xc4\x97kmingiausi metai GTO modeliui, po1966 met\xc5\xb3)\n_START_SECTION_\n1969\n_START_PARAGRAPH_\n1969 met\xc5\xb3 modelio GTO nebetur\xc4\x97jo \xc5\xa1onini\xc5\xb3 ventiliacijos lang\xc5\xb3, buvo ne\xc5\xbeymiais pakeistas priekini\xc5\xb3 groteli\xc5\xb3, bei galini\xc5\xb3 \xc5\xbeibint\xc5\xb3 dizainas. Variklio u\xc5\xbevedimo spynel\xc4\x97 nuo panel\xc4\x97s buvo perkelta ant vairo kolonos, pagal 1970-aisiais metais tur\xc4\x97jusius \xc4\xafsigalioti federalinio saugumo standartus, i\xc5\xa1 spynel\xc4\x97s i\xc5\xa1traukus raktelius vairas u\xc5\xbesirakindavo, tai buvo padaryta metais anks\xc4\x8diau nei, kad buvo reikalaujama. Panel\xc4\x97je \xc4\xaftaisyt\xc5\xb3 matavimo prietais\xc5\xb3 fonas nuo plienin\xc4\x97s m\xc4\x97lynos spalvos buvo pakeistas \xc4\xaf juod\xc4\x85. Nuo s\xc4\x97dyn\xc4\x97s atskirti galvos atlo\xc5\xa1ai tapo standartiniais visose GTO modeliuose pagamintuose po 1969 met\xc5\xb3 sausio 1 dienos._NEWLINE_Ekonominis, bei standartinis 350 AG (400) V8 variklis liko nepakit\xc4\x99s. Padidinto galingumo 360 AG (270 kW) turin\xc4\x8diam varikliui tai buvo paskutiniai metai. 400-ojo v Ram Air III variklio galingumas siek\xc4\x97 366 AG (273 kW) esant 5 100 rpm. Galingiausias buvo Ram Air IV variklis, kurio galia siek\xc4\x97 370 AG (276 kW), variklis buvo komplektuojamas su \xc4\xafvairiomis patvaresn\xc4\x97mis, bei galingum\xc4\x85 didinan\xc4\x8diomis dalimis: specialiomis cilindr\xc5\xb3 galvut\xc4\x97mis, auk\xc5\xa1\xc4\x8diau i\xc5\xa1keltais i\xc5\xa1 aliuminio pagamintais oro pa\xc4\x97mimo sistemos vamzd\xc5\xbeiais, ilgiau tarnaujan\xc4\x8diu velenu, didesniu 4-bareli\xc5\xb3 karbiuratoriumi ir t. t._NEWLINE_1969 metais buvo pristatytas Ram Air V variklis. GTO prototipas naudoj\xc4\x99s \xc5\xa1\xc4\xaf varikl\xc4\xaf nuo 0 iki 97 km/h \xc4\xafsib\xc4\x97g\xc4\x97jo per 5,2 sekund\xc4\x97s, o ketvirt\xc4\xaf mylios \xc4\xafveik\xc4\x97 per 11,5 sekund\xc4\x97s, pasiekdamas 198 km/h greit\xc4\xaf, ta\xc4\x8diau paprasti \xc5\xbemon\xc4\x97s \xc5\xa1io variklio u\xc5\xbesisakyti negal\xc4\x97jo, kadangi pati gamykla jo nediegdavo. J\xc4\xaf u\xc5\xbesisakyti buvo galima tik specialiais atvejais, dauguma j\xc5\xb3 buvo \xc4\xafdiegti \xc4\xaf lenktyn\xc4\x97ms naudojamus automobilius._NEWLINE_Reik\xc5\xa1mingiausia 1969 met\xc5\xb3 naujov\xc4\x97 buvo \xe2\x80\x9eThe Judge\xe2\x80\x9c versijos pristatymas. Pagal pirminius planus \xc5\xa1i versija tur\xc4\x97jo tapti \xe2\x80\x9eGTO u\xc5\xbe ma\xc5\xbe\xc4\x85 kain\xc4\x85\xe2\x80\x9c ir taip konkuruoti su pigiuoju tos pa\xc4\x8dios klas\xc4\x97s Plymouth Road Runner automobiliu, ta\xc4\x8diau kuriant \xc5\xa1\xc4\xaf model\xc4\xaf, buvo nuspr\xc4\x99sta j\xc4\xaf padaryti pa\xc4\x8diu galingiausiu. The Judge paketas perkant \xc4\xafprast\xc4\x85 GTO model\xc4\xaf kainavo 337,02 dolerio brangiau. \xc5\xa0i versija naudojo Ram Air III varikl\xc4\xaf, kitokius ratlankius, Hurst firmos perjungimo svirt\xc4\xaf (su T formos ranken\xc4\x97le), platesnes padangas, \xc4\xafvairius papuo\xc5\xa1imus, bei spoiler\xc4\xaf._NEWLINE_Pardavim\xc5\xb3 skai\xc4\x8diuje GTO model\xc4\xaf pralenk\xc4\x97 tiek Chevrolet Chevelle SS396, tiek Plymouth Road Runner automobiliai. I\xc5\xa1 viso buvo parduoti 72 287 \xc5\xa1io modelio automobiliai, i\xc5\xa1 j\xc5\xb3 6 833 buvo The Judge versijos.\n_START_SECTION_\n1970\n_START_PARAGRAPH_\nPontiac Tempest automobili\xc5\xb3 linija buvo dar kat\xc4\x85 atnaujinta 1970 metams. U\xc5\xbesidaran\xc4\x8dius priekinius \xc5\xbeibintus, pakeit\xc4\x97 keturi apvalus priekiniai \xc5\xbeibintai, \xc4\xafmontuoti nauj\xc5\xb3 groteli\xc5\xb3 \xc5\xa1onuose. Kaip ir ankstesniuose modeliuose GTO nosis i\xc5\xa1liko atsiki\xc5\xa1usi \xc4\xaf priek\xc4\xaf, ta\xc4\x8diau jau nebe taip agresyviai._NEWLINE_Automobilio pakaba buvo patobulinta. Ant priekinio ir galinio tilto buvo pritvirtintas atraminis strypas, kur\xc4\xaf dar naudojo Oldsmobile 442 ir Buick Gran Sport modeliai. Stryp\xc5\xb3 pagalba automobilio k\xc4\x97bulas ma\xc5\xbeiau svyruodavo pos\xc5\xabki\xc5\xb3 metu. Dar vienas patobulinimas automobilio valdymo srityje buvo u\xc5\xbe papildom\xc4\x85 kain\xc4\x85 galimas kintamo-santykio vairo stiprintuvas, kurio pagalba automobilio sukimo skersmuo suma\xc5\xbe\xc4\x97jo nuo 12,5\xc2\xa0m iki 11,4\xc2\xa0m._NEWLINE_Bazinis automobilio variklis i\xc5\xa1liko nepakit\xc4\x99s, ta\xc4\x8diau \xc5\xbeemo spaudimo ekonomi\xc5\xa1ko variklio nebeliko. Ram Air III ir Ram Air IV varikliai i\xc5\xa1liko, ta\xc4\x8diau pastarasis buvo galimas tik specialaus u\xc5\xbesakymo metu._NEWLINE_General Motors panaikino polis\xc4\x85 vidutin\xc4\x97s klas\xc4\x97s automobiliams draud\xc5\xbeiant\xc4\xaf tur\xc4\x97ti galingesnius kaip 400 kubini\xc5\xb3 coli\xc5\xb3 (6,6 litr\xc5\xb3) variklius, tad GTO varikli\xc5\xb3 s\xc4\x85ra\xc5\xa1e pasirod\xc4\x97 naujas 7,5 litr\xc5\xb3 (455) variklis, kur\xc4\xaf buvo galima \xc4\xafsigyti u\xc5\xbe papildom\xc4\x85 kain\xc4\x85. Variklis buvo paimtas nuo Pontiac Bonneville modelio. 455 buvo tik truput\xc4\xaf galingesnis u\xc5\xbe standartin\xc4\xaf 400-aj\xc4\xaf ir netgi silpnesnis u\xc5\xbe Ram Air III varikl\xc4\xaf, jo galia siek\xc4\x97 360 AG (268 kW) esant 4 300 rpm. Variklio prana\xc5\xa1umas buvo jo sukimo momentas: 500 ft\xc2\xb7lbf (677 N-m) esant 2 700 rpm. Su varikliu buvo galima \xc4\xafsigyti ir funkcionuojan\xc4\x8di\xc4\x85 Ram Air oro pa\xc4\x97mimo ang\xc4\x85, ta\xc4\x8diau net ir su ja 455 buvo silpnesnis u\xc5\xbe Ram Air III varikl\xc4\xaf._NEWLINE_\xc5\xbdurnalas Car and Driver bandym\xc5\xb3 metu naudojo pla\xc4\x8diai apr\xc5\xabpint\xc4\x85 GTO model\xc4\xaf su 455 varikliu, bei 4-pavar\xc5\xb3 mechanin\xc4\x99 transmisij\xc4\x85. Automobilis ketvirt\xc4\xaf mylios \xc4\xafveik\xc4\x97 per 15 sekund\xc5\xbei\xc5\xb3, pasiekdamas 155,3 km/h greit\xc4\xaf. Car Life savo bandymuose naudojo 455 varikl\xc4\xaf su Turbo-Hydramatic transmisija, jiems ketvirt\xc4\xaf mylios pavyko \xc4\xafveikti per 14,76 sekundes, pasiekiant 154,40 km/h greit\xc4\xaf, nuo 0 iki 97 km/h GTO \xc4\xafsib\xc4\x97g\xc4\x97jo per 6,6 sekund\xc4\x97s. Abiejuose testuose bandyti automobiliai buvo ma\xc5\xbedaug 5 km/h l\xc4\x97tesni u\xc5\xbe GTO su 400-uoju Ram Air III varikliu ir 4-pavar\xc5\xb3 mechanine transmisija, ta\xc4\x8diau didesnio darbinio t\xc5\xabrio 455 variklis nebuvo toks temperamentingas kaip Ram Air III, kuris va\xc5\xbeiuojant ma\xc5\xbeu grei\xc4\x8diu nor\xc4\x97davo u\xc5\xbegesti. Ma\xc5\xbeesn\xc4\x97s kubat\xc5\xabros 6,6 litr\xc5\xb3 400-asis variklis 100\xc2\xa0km sunaudodavo apie 26,1 litrus benzino, tuo tarpu didesn\xc4\x97s kubat\xc5\xabros 7,5 litr\xc5\xb3 455-asis tik apie 23,5 ir 21,4 litrus benzino 100-ui kilometr\xc5\xb3._NEWLINE_Viena i\xc5\xa1 trumpai gyvavusi\xc5\xb3 naujovi\xc5\xb3 buvo vakuumo b\xc5\xabdu veikiantis i\xc5\xa1metimo vamzdis, kur\xc4\xaf u\xc5\xbesisakyti buvo galima nuo 1969 met\xc5\xb3 lapkri\xc4\x8dio iki 1970 met\xc5\xb3 sausio, automobili\xc5\xb3 su tokia i\xc5\xa1metimo sistema buvo pagaminta apie 134. Visi jie buvo 400-uosius variklius turintys \xe2\x80\x9eautomatai\xe2\x80\x9c._NEWLINE_\xe2\x80\x9eThe Judge\xe2\x80\x9c versija ir toliau buvo galima. Automobilis buvo parduodamas su standartiniu Ram Air III varikliu, ta\xc4\x8diau u\xc5\xbe papildom\xc4\x85 kain\xc4\x85 buvo galima \xc4\xafsigyti ir Ram Air IV varikl\xc4\xaf. Galimyb\xc4\x97 \xc4\xafsisgyti \xe2\x80\x9eThe Judge\xe2\x80\x9c model\xc4\xaf su 455-uoju varikliu atsirado tik met\xc5\xb3 pabaigoje. \xc5\xa0ios versijos automobili\xc5\xb3 standartin\xc4\x97 spalva buvo oran\xc5\xbein\xc4\x97 (Orbit Orange), ta\xc4\x8diau buvo galima i\xc5\xa1sirinkti ir bet kuri\xc4\x85 kit\xc4\x85 GTO spalva._NEWLINE_Atnaujintai automobilio i\xc5\xa1vaizdai nepavyko sustabdyti pardavim\xc5\xb3 silpn\xc4\x97jimo. Pardavimai silpo ir d\xc4\x97l suma\xc5\xbe\xc4\x97jusio \xc5\xbemoni\xc5\xb3 susidom\xc4\x97jimo \xe2\x80\x9emuscle car\xe2\x80\x9c klas\xc4\x97s automobiliais, viena i\xc5\xa1 prie\xc5\xbeas\xc4\x8di\xc5\xb3 buvo auk\xc5\xa1tesn\xc4\x97s draudimo kainos, kai kuriais atvejais jaunesnio am\xc5\xbeiaus vairuotojams draudimo \xc4\xafmokos netgi b\xc5\xabdavo auk\xc5\xa1tesn\xc4\x97s u\xc5\xbe automobilio paskolos \xc4\xafmokas. 1970 metais buvo parduoti tik 40 149 automobliai, i\xc5\xa1 j\xc5\xb3 3 797 buvo \xe2\x80\x9eThe Judge\xe2\x80\x9c modeliai ir tik 168 kabrioletai. GTO i\xc5\xa1liko tre\xc4\x8diu geriausiai parduodamu viduin\xc4\x97s klas\xc4\x97s \xe2\x80\x9emucle car\xe2\x80\x9c tipo automobiliu, kur\xc4\xaf lenk\xc4\x97 tik Chevrolet Chevelle SS 396/454 ir Plymouth Road Runner modeliai.\n_START_SECTION_\n1971\n_START_PARAGRAPH_\n1971 metais GTO dizainas buvo dar kart\xc4\x85 atnaujintas, automobilis gavo naujas priekiniais groteles, horizontalias bamperio juosteles kiekvienoje groteli\xc5\xb3 pus\xc4\x97je, buvo suma\xc5\xbeinti tarpai tarp priekini\xc5\xb3 \xc5\xbeibint\xc5\xb3, automobilis gavo nauj\xc4\x85 kapot\xc4\x85 ant kurio netoli priekini\xc5\xb3 groteli\xc5\xb3, buvo \xc4\xafmontuotos dvi oro pa\xc4\x97mimo angos. Po \xc5\xa1i\xc5\xb3 pakeitim\xc5\xb3 automobilis tapo ilgesnis, naujasis GTO buvo 516\xc2\xa0cm ilgio._NEWLINE_Pagal nauj\xc4\x85 koncerno edikt\xc4\x85, varikliuose buvo suma\xc5\xbeinti spaudimo santykiai. Ram Air variklio nebeliko, standartiniu vis dar liko 6,6 litr\xc5\xb3 (400) V8 variklis, ta\xc4\x8diau jo spaudimas buvo suma\xc5\xbeintas iki 8.2:1, jo galia siek\xc4\x97 300 AG (223 kW) esant 4 800 rpm, sukimo momentas 400 ft\xc2\xb7lbf (542 N-m) esant 3 600 rpm. U\xc5\xbe papildom\xc4\x85 kain\xc4\x85 buvo galima u\xc5\xbesisakyti 7,5 litr\xc5\xb3 455 varikl\xc4\xaf su 4-bareli\xc5\xb3 karbiuratoriumi, 8:4.1 spaudimo koeficientu, bei 325 AG (242 kW), ta\xc4\x8diau variklis buvo galimas tik su automatine transmisija. Galingiausias variklis buvo 455 HO, turintis 335 AG (250 kW) esant 4 800 rpm ir 480 ft\xc2\xb7lbf (650 N-m) esant 3 600 rpm._NEWLINE_\xc5\xbdurnalas Motor Trend testavo 1971 met\xc5\xb3 modelio GTO model\xc4\xaf su 455 varikliu, bei 4-pavar\xc5\xb3 mechanine transmisija. Automoblis nuo 0 iki 97 km/h \xc4\xafsib\xc4\x97g\xc4\x97jo per 6,1 sekund\xc4\x97s, ketvirt\xc4\xaf mylios \xc4\xafveik\xc4\x97 per 13,4 sekund\xc4\x97s, pasiekdamas 164 km/h greit\xc4\xaf._NEWLINE_\xe2\x80\x9eThe Judge\xe2\x80\x9c versijai tai buvo paskutiniai metai, \xc5\xa1\xc4\xaf kart\xc4\x85 automobilis naudojo 455 HO varikl\xc4\xaf. Buvo parduoti tik 374 automobiliai, 17 i\xc5\xa1 j\xc5\xb3 kabrioletai\xc2\xa0\xe2\x80\x93 \xc5\xa1iandien esantys re\xc4\x8diausiais GTO serijos automobiliais. \xe2\x80\x9eThe Judge\xe2\x80\x9c gamyba buvo sustabdyta 1971 met\xc5\xb3 vasar\xc4\xaf._NEWLINE_1971 metais buvo parduoti tik 10 532 GTO automobliai.\n_START_SECTION_\n1972\n_START_PARAGRAPH_\n1972 metais GTO i\xc5\xa1 atskiro modelio v\xc4\x97l tapo Pontiac LeMans ir LeMans Sport automoblio versija, galima u\xc5\xbe papildomus 353,88 dolerius. Bazin\xc4\x97je LeMans linijoje GTO buvo galima \xc4\xafsigyti kaip nebrang\xc5\xb3 kup\xc4\x97 su \xc5\xa1onin\xc4\x97mis atramomis arba kaip kup\xc4\x97 hardtop\xc4\x85, tuo tarpu LeMans Sport linijoje, GTO buvo galimas tik hartopo k\xc4\x97bulu. Did\xc5\xbeioji dalis pasirenkamos \xc4\xafrangos nepakito nuo 1971 met\xc5\xb3. 1972-iems metams, gamybai buvo planuojamas Pontiac Firebird tipo galinis spoileris, ta\xc4\x8diau su \xc5\xa1iais spoileriais pagaminus kelis automobilius, sul\xc5\xab\xc5\xbeo gamybai naudojatas spoilerio \xc5\xa1ablonas ir spoilerio buvo atsisakyta. Rally II ir korio formos ratlankiai u\xc5\xbe papildom\xc4\x85 kain\xc4\x85 buvo galimi su visais GTO modeliais. Korio formos ratlankiai naudojo Pontiac \xc5\xbeenkliuk\xc4\x85, tuo tarpu ant Rally II rantlanki\xc5\xb3 buvo u\xc5\xbera\xc5\xa1as \xe2\x80\x9ePMD\xe2\x80\x9c (Pontiac Motor Division)._NEWLINE_Varikli\xc5\xb3 galingumas dar kart\xc4\x85 suma\xc5\xbe\xc4\x97jo, bazinis 6,6 litr\xc5\xb3 (400) variklis, tur\xc4\x97jo 250 AG (186 kW) esant 4 400 rpm ir 325 ft\xc2\xb7lbf (440 N-m) esant 3 200 rpm sukimo moment\xc4\x85. U\xc5\xbe papildom\xc4\x85 kain\xc4\x85 galimo 7,5 litr\xc5\xb3 (455) variklio galingumas buvo toks pat kai ir bazinio variklio, ta\xc4\x8diau 455-asis variklis 250 AG pasiekdavo esant 3 600 rpm, bei tur\xc4\x97jo didesn\xc4\xaf sukimo moment\xc4\x85. Galingumo suma\xc5\xbe\xc4\x97jimas buvo naujos galios matavimo sistemos pri\xc4\x97mimo pasekm\xc4\x97. Neskaitant galingumo suma\xc5\xbe\xc4\x97jimo, varikliai nuo 1971 met\xc5\xb3 modelio ma\xc5\xbeai kuo pasikeit\xc4\x97. Viena i\xc5\xa1 re\xc4\x8diausi\xc5\xb3 galimybi\xc5\xb3 u\xc5\xbe papidom\xc4\x85 kain\xc4\x85 buvo 455 HO variklis, pana\xc5\xa1us \xc4\xaf t\xc4\x85, kuris buvo naudojamas Pontiac Trans Am modelyje. Variklis pasiekdavo 300 AG (224 kW) esant 4 000 ir 415 ft\xc2\xb7lbf (562 N-m) esant 3 200 rpm sukimo moment\xc4\x85. Su \xc5\xa1iuo varikliu buvo parduoti tik 646 automobiliai._NEWLINE_Automobilio pardavimai nukrito 45\xc2\xa0% iki 5 811 vienet\xc5\xb3. Nors GTO 1972 metais nebuvo si\xc5\xabloma kabrioleto k\xc4\x97bulu, \xc5\xbemon\xc4\x97s gal\xc4\x97jo u\xc5\xbesisakyti LeMans Sport kabriolet\xc4\x85 pasirinkdami bet kur\xc4\xaf i\xc5\xa1 GTO varikli\xc5\xb3, bei u\xc5\xbesisakyti kitus GTO modeliuose naudojamus privalumus, kurie automobil\xc4\xaf paverst\xc5\xb3 beveik \xc4\xafdesnti\xc5\xa1k\xc4\x85 GTO modeliui, ta\xc4\x8diau be GTO vardo.\n_START_SECTION_\n1973\n_START_PARAGRAPH_\nGM A platforma buvo atnaujinta 1973 metams. Po atnaujinimo nebeliko galimyb\xc4\x97s automobil\xc4\xaf u\xc5\xbesisakyti hardtopo k\xc4\x97bulu, galiniai-\xc5\xa1oniniai stiklai buvo \xc4\xafmontuoti taip, kad nebeliko galimybes juos nuleisti. Pagal naujus 1973 met\xc5\xb3 federalinius reikalavimus automobilio priekinis bamperis, tur\xc4\x97jo atlaikyti 8 km/h grei\xc4\x8dio sm\xc5\xabg\xc4\xaf, nepa\xc5\xbeeisdamas k\xc4\x97bulo (Galiniams bamperiams \xc5\xa1is standartas buvo pritaikytas 1974 metais), to rezultate automobilio, priekyje ir gale, buvo naudojami ry\xc5\xa1k\xc5\xabs, bei sunk\xc5\xabs chromuoti bamperiai. Automobilius perkanti visuomen\xc4\x97s dalis, atnaujintus A platformos automobilius (LeMans, Luxury LeMans, GTO ir Grand Am) pri\xc4\x97m\xc4\x97 nelabai palankiai._NEWLINE_Palyginimui, Pontiac Grand Prix ir Chevrolet Monte Carlo modelius, taip pat naudojusius A platform\xc4\x85, visuomen\xc4\x97 pri\xc4\x97m\xc4\x97 gerokai palankiau, vien d\xc4\x97l j\xc5\xb3 apvalesni\xc5\xb3 k\xc4\x97bulo form\xc5\xb3. Pana\xc5\xa1us A platform\xc4\x85 naudoj\xc4\x99s Oldsmobile Cutlass modelis taip pat sulauk\xc4\x97 geresni\xc5\xb3 \xc4\xafvertinim\xc5\xb3 u\xc5\xbe GTO model\xc4\xaf._NEWLINE_GTO v\xc4\x97l buvo si\xc5\xablomas kaip paprastojo LeMans kup\xc4\x97 ir LeMans \xe2\x80\x9eSport Coupe\xe2\x80\x9c modeli\xc5\xb3 versija. Standartinio 6,6 litr\xc5\xb3 (400) V8 variklio spaudimo santykis buvo dar kart\xc4\x85 suma\xc5\xbeintas iki 8.0:1, variklio galia nukrito iki 230 AG (170 kW). 400-asis variklis buvo galimas su bet kuria i\xc5\xa1 trij\xc5\xb3 si\xc5\xablom\xc5\xb3 transmisij\xc5\xb3: standartine 3-pavar\xc5\xb3 mechanine ir u\xc5\xbe papildom\xc4\x85 kain\xc4\x85 galimomis 4-pavar\xc5\xb3 mechanine, bei Turbo Hydra-Matic. U\xc5\xbesisakyti 7,5 litr\xc5\xb3 (455) varikl\xc4\xaf vis dar buvo galima, ta\xc4\x8diau jis buvo galimas tik su Turbo Hydra-Matic transmisija, variklio galingumas buvo suma\xc5\xbeintas iki 250 AG (186 kW). 455 HO variklio nebeliko, ta\xc4\x8diau GM paskelb\xc4\x97 apie galimyb\xc4\x99 u\xc5\xbesisakyti Super Duty 455 varikl\xc4\xaf (Kur\xc4\xaf naudojo Pontiac Trans Am SD455 modelis), su \xc5\xa1iuo varikliu buvo pagaminti tik keli bandymams skirti automobiliai, savo galia stebin\xc4\x99 \xc5\xbeurnalistus, ta\xc4\x8diau visuomenei jie taip ir nebuvo pardavin\xc4\x97jami._NEWLINE_GTO pardavimai nukrito iki 4 806 automobili\xc5\xb3. Did\xc5\xbei\xc4\x85j\xc4\x85 dal\xc4\xaf klient\xc5\xb3 per\xc4\x97m\xc4\x97 naujas tais metais pasirod\xc4\x99s Grand Am modelis. Met\xc5\xb3 pabaigoje kilusi naftos kriz\xc4\x97 dar labiau suma\xc5\xbeino susidom\xc4\x97jim\xc4\x85 \xe2\x80\x9emuslce car\xe2\x80\x9c klas\xc4\x97s automobiliais.\n_START_SECTION_\n1975\xe2\x80\x931999\n_START_PARAGRAPH_\nPontiac planavo ir toliau pardavin\xc4\x97ti GTO model\xc4\xaf, kuris kaip ir anks\xc4\x8diau b\xc5\xabt\xc5\xb3 parduodamas kaip Ventura modelio versija, bei naudot\xc5\xb3 5,7 litr\xc5\xb3 (350) V8 varikl\xc4\xaf, ta\xc4\x8diau koncernui nusprendus kompaktin\xc4\x97s klas\xc4\x97s Pontiac modeliuose naudoti Buick V8 variklius, naujesnio GTO modelio buvo atsisakyta. Kiti kompaktiniai GM automobiliai buvo kiek atnaujinti i\xc5\xa1 stilistin\xc4\x97s, bei in\xc5\xbeinerin\xc4\x97s pus\xc4\x97s, bei gavo naujas priekines ir galines pakabas, pana\xc5\xa1ias \xc4\xaf t\xc4\x85 kuri\xc4\x85 naudoja Pontiac Firebird modelis._NEWLINE_1975 metais, versli Pontiac automobiliais prekiaujanti \xc4\xafmon\xc4\x97, \xc4\xafsik\xc5\xabrusi Ryt\xc5\xb3 JAV dalyje nusprend\xc4\x97 sukurti nauj\xc4\x85 GTO model\xc4\xaf. \xc4\xaemon\xc4\x97 man\xc4\x97, kad 1974 met\xc5\xb3 GTO tur\xc4\x97jo ir toliau b\xc5\xabti parduodamas, kaip vidutin\xc4\x97s klas\xc4\x97s Lemans modelio, o ne kompaktinio Ventura modelio versija. \xc5\xa0i \xc4\xafmon\xc4\x97 pardav\xc4\x97 nenustatyt\xc4\x85 kiek\xc4\xaf 1975 met\xc5\xb3 modelio GTO automobli\xc5\xb3, automobilius j\xc4\xaf u\xc5\xbesakydavo i\xc5\xa1 gamyklos kaip \xc4\xafprastus LeMans Sport Coupe modelius, su 6,6 litr\xc5\xb3 (400) arba 7,5 litr\xc5\xb3 (455) V8 varikliais, bei 4-bareli\xc5\xb3 karbiuratoriais, Turbo Hydra-Matic transmisijomis, Strato firmos atskiromis priekin\xc4\x97mis s\xc4\x97dyn\xc4\x97mis, vairo stiprintuvais, diskiniais stabd\xc5\xbeiais, Rally II arba korio formos ratlankiais, bei patobulintomis pakabomis, LeMans emblemas papras\xc4\x8diausiai pakeisdama \xc4\xaf GTO._NEWLINE_1976 metais Jim Wangers, Pontiac vadovybei pristat\xc4\x97 LeMans Sport Coupe kaip nauj\xc4\x85 GTO \xe2\x80\x9eThe Judge\xe2\x80\x9c prototip\xc4\x85 su 6,6 litr\xc5\xb3 (400) V8 varikliu. Mintis buvo paremta dramati\xc5\xa1ku Pontiac Firebird automobilio pardavim\xc5\xb3 pager\xc4\x97jimu, teigdamas jog GTO gal\xc4\x97t\xc5\xb3 b\xc5\xabti sporti\xc5\xa1kas automobilis, \xc5\xbemon\xc4\x97ms, kuriems reikia daugiau vietos galia, bei baga\xc5\xbein\xc4\x97je. Pontiac atstovyb\xc4\x97 atmet\xc4\x97 pasi\xc5\xablim\xc4\x85, v\xc4\x97l gaminti vidutin\xc4\x97s klas\xc4\x97s GTO automobil\xc4\xaf, ta\xc4\x8diau pa\xc4\x8di\xc4\x85 automobilio koncepcij\xc4\x85 patvirtino gamybai, ne kaip GTO, bei kaip 1977 met\xc5\xb3 Pontiac Can Am model\xc4\xaf._NEWLINE_Per sekan\xc4\x8dius 30 met\xc5\xb3, Pontiac net kelis kartus planavo \xc4\xaf prekyb\xc4\x85 sugr\xc4\x85\xc5\xbeinti GTO model\xc4\xaf, ta\xc4\x8diau nei vienas i\xc5\xa1 \xc5\xa1i\xc5\xb3 plan\xc5\xb3 nevirto tikrove. 1988 metais, kai Oldsmobile planavo \xc4\xaf prekyb\xc4\x85 sugr\xc4\x85\xc5\xbeinti 442 model\xc4\xaf, paremt\xc4\x85 Oldsmobile Calais modeliu, Pontiac suk\xc5\xabr\xc4\x97 GTO prototip\xc4\x85 paremta Grand Am modeliu. Naujasis 442 buvo pristatytas 1990 metais, ta\xc4\x8diau automobilio pardavim\xc5\xb3 skai\xc4\x8diai buvo prasti ir naujo GTO modelio v\xc4\x97l buvo atsisakyta._NEWLINE_1990 metais prekyboje pasirod\xc4\x99s Mitsubishi GTO modelis, i\xc5\xa1vengiant teisini\xc5\xb3 nesusipratim\xc5\xb3 su Pontiac, JAV ir Kanados rinkose buvo parduodamas kaip Mitsubishi 3000GT.\n_START_SECTION_\n1999 Pontiac GTO koncepcija\n_START_PARAGRAPH_\n1999 met\xc5\xb3 Detroito automobli\xc5\xb3 parodoje, Pontiac pristat\xc4\x97 GTO koncepcij\xc4\x85, paremt\xc4\x85 klasikiniais GTO modeliais, tai buvo tik dizaino eksperimentas ir automoblis netur\xc4\x97jo variklio. Koncepcija, niekuomet nebuvo gaminama.'